Universitetet i Agder

**Universitetet i Agder** (**UiA**) er et universitet i Norge med rundt  studenter og  ansatte. Det ble etablert som **Høgskolen i Agder** den 1. august 1994, og fikk universitetsstatus 1. september 2007, som Norges syvende universitet. UiA har campuser i Kristiansand og Grimstad. Universitetet består av seks fakulteter. Universitetet er også medeier i statsaksjeselskapet Norwegian Research Centre.

## Historie

Ideen om et universitet i Agder-regionen kom antagelig ikke lenge etter Kristiansands grunnleggelse i 1641. Biskop Johan Ernst Gunnerus, som hadde fått ansvaret for å planlegge opprettelsen av et universitet, foreslo i 1771 å grunnlegge Norges første universitet i Kristiansand. Senere ble det imidlertid besluttet at universitetet skulle plasseres i Christiania, og universitetet ble etablert der i 1813.

Universitetet i Agder regner sin historie tilbake til etableringen av *Christianssands Stifts Seminarium*, også kjent som Holt seminar, i 1839. Dette var en av de første lærerutdanningene i Norge og seminarets første rektor, Andreas Faye, regnes også som UiAs første. I nyere tid er Halvor Vegard Hauge en sentral forløper i etableringen av Agder distriktshøgskole (ADH), som var en av tre distriktshøgskoler som startet prøvedrift i 1969. (De andre to distriktshøgskolene som ble startet i 1969 var Rogaland distriktshøyskole i Stavanger og Møre og Romsdal distriktshøyskole i Molde.) Disse tre skolene ble opprettet etter forslag fra Ottosenkomiteen. De tre distriktshøgskolene gikk over til permanent drift i 1975, flere kom til og ble siden slått samme med andre høgskoler til 26 statlige høgskoler.

Ved etableringen av Høgskolen i Agder i 1994 ble seks statlige høgskoler i Kristiansand, Grimstad og Arendal slått sammen. Dette skjedde som en del av Høgskolereformen av 1994, og omfattet Agder distriktshøyskole, Agder ingeniør- og distriktshøgskole, Agder musikkonservatorium, Arendal sykepleierhøgskole, Kristiansand sykepleierhøyskole og Kristiansand lærerhøyskole. I 2005 sendte Høgskolen i Agder søknad til Nasjonalt organ for kvalitet i utdanningen (NOKUT) om å bli akkreditert som universitet. 19. juni 2007 kunngjorde NOKUT at høgskolen tilfredsstilte kravene til akkreditering som universitet. 10. august 2007 ble det besluttet i statsråd at høyskolen fikk status som «Universitetet i Agder» fra og med 1. september 2007. I november 2007 ble det nye universitetet åpnet av kronprinsesse Mette-Marit.

Etter å ha fått universitetsstatus var UiA i flere år det eneste universitetet i Norge med campuser i forskjellige byer.

1. juli 2017 ble Agder Naturmuseum og Botaniske Hage (opprinnelig stiftet 1828 som Kristiansand Museum) en del av universitetet. Museet skiftet i den anledning navn til Naturmuseum og botanisk hage, Universitetet i Agder.

## Studiesteder
### Campus Kristiansand

Høgskolen i Agder hadde flere lokaler i Kristiansandsområdet igjennom 1990-årene, inkludert de gamle lokalene til Sørlandet sykehus. I 1999 ble grunnsteinen til de nye lokalene og senere universitetsbyggene startet, og påbygningen av den nye Campus Kristiansand begynte. Den nye campusen ble lagt til Gimlemoen på Lund, hvor den tidligere garnisonen i Agder var lokalisert. De militære aktivitetene ble avviklet i 1995. I 2001 ble de nye lokalene åpnet av statsminister Kjell Magne Bondevik, og universitetet offisielt åpnet i 2007 av kronprinsesse Mette-Marit. I 2011 stod et nytt musikkbygg ferdig. På campusen i Kristiansand er en av verdens største samlinger av amerikansk beatkunst utenfor USA, utstilt. UiAs kantine har i flere år på rad blitt kåret til landets beste.

UiAs sentralstyre og de fleste fakultetene (Humaniora og pedagogikk, matematisk-naturvitenskapelige fag, økonomi og samfunnsfag, kunst og idrett) holder til på Gimlemoen. Campus ligger like ved Jegersberg, et av byens største og fineste turområder.

### Campus Grimstad

I 2010 åpnet det nye Campus Grimstad, også denne ble det åpnet av kronprinsesse Mette-Marit. Studiestarten i 2010 representerte en historisk milepæl både for Grimstad som by og Universitetet i Agder som utdanningsinstitusjon. Med åpningen av Campus Grimstad ble helsefagene i Arendal slått sammen med studietilbudet i Grimstad, og samlet på ett sted. Grimstads program er mer rettet mot ingeniørfag, sykepleie og lærerutdanning.

## Studietilbud
Universitetet tilbyr vel 160 fag- og profesjonsstudier innen økonomi- og ledelse, teknologi og ingeniørfag, humanistiske fag, matematikk, sykepleie, lærerutdanning, musikk og kunstfag. Disse kan tas i varierende lengder fra halvårsenheter til bachelorgrader, mastergrader og doktorgradstudier, samt en rekke kurs-, etter- og videreutdanninger.

Universitetets studenter holder til på campus på Gimlemoen i Kristiansand (ca.  studenter) og i Grimstad (ca.  studenter). I 2010 ble avdelingen i Arendal nedlagt, og studentene der flyttet til den nye Campus Grimstad. Det ble slutten på 90 års sykepleierutdannelse i Arendal.

Universitetet er delt i seks fakulteter foruten lærerutdanningsavdelingen som er organisert på tvers av fakultetene:

* Fakultet for helse- og idrettsvitenskap
** Folkehelse, idrett og ernæring
** Helse- og sykepleievitenskap
** Psykososial helse
* Fakultet for humaniora og pedagogikk
** Fremmedspråk og oversetting
** Nordisk og mediefag
** Pedagogikk
** Religion, filosofi og historie
* Fakultet for kunstfag
** Musikk – klassisk/musikkpedagogikk
** Rytmisk musikk
** Visuelle og sceniske fag
* Fakultet for teknologi og realfag
** Matematiske fag
** Naturvitenskapelige fag
** Ingeniørvitenskap
** IKT
* Fakultet for samfunnsvitenskap
** Global utvikling og samfunnsplanlegging
** Informasjonssystemer
** Sosiologi og sosialt arbeid
** Statsvitenskap og ledelsesfag
* Handelshøyskolen ved Universitetet i Agder
** Arbeidsliv og innovasjon	
** Rettsvitenskap	
** Strategi og ledelse	
** Økonomi	
* Avdeling for lærerutdanning
** Grunnskolelærer
** Praktisk pedagogisk utdanning
** Faglærerutdanning i musikk, dans og drama

## Studiemiljø
UiA har eget studentparlament og egen studentforening (Studentorganisasjonen i Agder). Universitetet har også egne kulturhus i Kristiansand og Grimstad som begge drives av studentene.

Studentavisen ''Unikum'' dekker både Universitetet i Agder og andre skoler tilknyttet Studentsamskipnaden i Agder. Avisen blir drevet på frivillig basis. Avisen kommer ut en gang i måneden fra januar til mai og fra august til desember. Første utgave kom ut våren 2001, ett år etter at studentavisen Sørvisa hadde blitt lagt ned. Avisen driver også nettstedet Unikumnett.no.

Universitetet har også egen studentradio, studentorkester (Blæsen) og studinekor (bl.a. Lady Klukk).

## Forskningssentre ved UiA
* Centre for Digital Transformation (CeDiT)
* Metochi studiesenter
* Pedagogisk utviklingssenter (PULS)
* Praxis-Sør
* Senter for e-forvaltning
* Senter for eHelse og omsorgsteknologi
* Senter for eiendomsøkonomi
* Senter for entreprenørskap
* Centre for advanced studies in regional innovation strategies (RIS)
* Senter for integrert krisehåndtering (CIEM)
* Senter for internasjonal økonomi og skipsfart
* Senter for likestilling
* Senter for norskstudier i utlandet
* Senter for omsorgsforskning
* Senter for ung kunst og kultur
* The Norwegian Centre for Microfinance Research
* Senter for fremragende utdanning – MatRIC
* Senter for marin forskning
* Seniorsentrene

## Kjente alumner

* Knut Nærum
* Kari Henriksen
* Freddy de Ruiter
* Ingebjørg Godskesen
* Jørgen Kristiansen
* Kronprinsesse Mette-Marit
* Kai-Morten Terning
* Magnhild Meltveit Kleppa
* Truls Lie
* Arne Garborg
* Jørgen Løvland
* Velle Vellesen
* Jonas Vellesen
* Torkell Mauland

## Kjente forskere og ansatte

* Esben Esther Pirelli Benestad
* Knut Dørum
* Alf Egil Holmelid
* Ernst Håkon Jahr
* Sylfest Lomheim
* Håvard Løkke
* Victor Norman
* May-Brith Ohman Nielsen
* Bjørn Ole Rasch
* Pål Repstad
* Paul Leer-Salvesen
* Michael Schulte
* Arild Sæther
* Terje Sødal
* Jan Thorsvik
* Jan Erik Mustad

## Rektorer ved HiA (1994–2007) og UiA (2007–)
* Knut Brautaset (1994–2000)
* Ernst Håkon Jahr (2000–2007)
* Torunn Lauvdal (2007–2015)
* Frank Reichert (2016–2019)
* Sunniva Whittaker (2019–)

## Se også
* Studentsamskipnaden i Agder (SiA)
* Studentorganisasjonen i Agder (STA)
* Universitetsbiblioteket i Agder (UBA)

## Referanser


## Eksterne lenker
* 
* Studentskipnad
* Studentavis
* Bluebox kulturhus
* Studentorganisasjonen i Agder